“O‘zKodji” O‘zbekiston – Koreya qo‘shma korxonasini tashkil etish to‘g‘risida

O‘zbekiston Respublikasi Vazirlar Mahkamasining 1998-yil 31-dekabrdagi 548-son va 1999-yil 13-yanvardagi 16-son qarorlarini bajarish yuzasidan hamda xorijiy investitsiyalarni jalb etgan holda respublika avtomobil sanoati ishlab chiqarish bazasini shakllantirish va rivojlantirish maqsadida Vazirlar Mahkamasi qaror qiladi:
 1. “O‘zavtosanoat” uyushmasining “Andijonkabel” aksiyadorlik jamiyatining ishlab chiqarish maydonlarida Janubiy Koreyaning “Kodji Indastri Ko. Ltd” kompaniyasi texnologiyasi bo‘yicha “O‘zDEUavto” aksiyadorlik jamiyati avtomobillari uchun sim o‘rovlari ishlab chiqaradigan, yiliga 160 ming to‘plam avtomobil o‘rovlari ishlab chiqarish quvvatiga ega bo‘lgan “O‘zKodji” O‘zbekiston — Koreya qo‘shma korxonasi tashkil etish to‘g‘risidagi taklifiga rozilik berilsin.
 “O‘zKodji” qo‘shma korxonasi ustav jamg‘armasi tuzilmasi va ishlab chiqarish dasturi 1-ilovaga* muvofiq ma’qullansin.
 2. Quyidagilar ma’lumot uchun qabul qilinsin:
 Janubiy Koreyaning “Kodji Indastri Ko. Ltd” kompaniyasi qo‘shma korxonaning ishlab chiqarish quvvatlarini rekonstruksiya qilish uchun import texnologik asbob-uskunalar hamda materiallar bir qismi qiymatining 85 foizini to‘lash uchun “O‘zKodji” qo‘shma korxonasiga 870,3 ming AQSh dollari miqdorida kredit beradi;
 xorijiy kredit va uning bo‘yicha foizlar 2-ilovaga* muvofiq “O‘zKodji” qo‘shma korxonasining o‘z mablag‘lari hisobiga to‘lanadi;
 import asbob-uskunalar va materiallar qiymatining 15 foiziga teng bo‘lgan 153,6 ming AQSh dollari miqdoridagi avans to‘lov “O‘zKodji” qo‘shma korxonasining ustav jamg‘armasi mablag‘lari hisobiga amalga oshiriladi;
 ishga tushirishgacha qilinadigan xarajatlarni mablag‘ bilan ta’minlash, aylanma mablag‘larni shakllantirish va ishlab chiqarish quvvatlarini rekonstruksiya qilish xarajatlari “O‘zKodji” qo‘shma korxonasi ustav sarmoyasi hamda tijorat banklari kreditlari hisobiga amalga oshiriladi.
 4. Kreditlar va ular bo‘yicha foizlarni to‘lash davrida “O‘zKodji” qo‘shma korxonasi import qilinadigan asbob-uskuna, xomashyo, materiallar va mazkur loyiha bo‘yicha zarur bo‘lgan butlovchi buyumlar uchun bojxona to‘lovlaridan ozod qilinsin, bojxona rasmiylashtirishi uchun yig‘imlar bundan mustasno.
 5. O‘zbekiston Respublikasi Moliya vaziri mazkur loyihani amalga oshirish uchun jalb etiladigan kreditlar, shu jumladan xomashyo, materiallar va butlovchi buyumlar xarid qilish yuzasidan kontraktlar bo‘yicha “O‘zKodji” qo‘shma korxonasining muddati uzaytirilgan to‘lovlari bo‘yicha O‘zbekiston Respublikasi Hukumati nomidan belgilangan tartibda kafolatlar berishga vakil qilinsin.
 6. “O‘zKodji” qo‘shma korxonasiga, loyiha hujjatlarini 2000-yil 1-noyabrgacha tasdiqlagan holda, ishchi chizmalar bo‘yicha korxonani loyihalash va qurish ishlarini bir paytda olib borishga, istisno tariqasida, ruxsat etilsin.
 7. O‘zbekiston Respublikasi Ichki ishlar vazirligi “O‘zKodji” qo‘shma korxonasi buyurtmanomalariga binoan xorijiy mutaxassislarga ko‘p martalik vizalar berishni va ularning muddatini uzaytirishni, shuningdek, ularni davlat bojlari to‘lashdan ozod qilgan holda, yashash joyida vaqtinchalik ro‘yxatdan o‘tkazishni va uning muddatini uzaytirishni ta’minlasin.
 8. “O‘zKodji” qo‘shma korxonasi masalalari bo‘yicha ishlarni bajarish uchun kelayotgan xorijiy mutaxassislarga respublika hududida yashash va transportning barcha turlarida yurish uchun milliy valyutada va O‘zbekiston Respublikasi fuqarolari uchun belgilangan tarif stavkalari bo‘yicha haq to‘lash huquqi berilsin.
 9. Tashkil etilayotgan “O‘zKodji” qo‘shma korxonasiga “O‘zDEUavto” aksiyadorlik jamiyati avtomobillari uchun butlovchi buyumlar ishlab chiqaruvchi sifatida O‘zbekiston Respublikasi Vazirlar Mahkamasining 1992-yil 5-noyabrdagi 509-son qarorining 8-bandi joriy qilinishi ma’lumot uchun qabul qilinsin.
 10. Mazkur qarorning bajarilishini nazorat qilish O‘zbekiston Respublikasining Bosh vaziri O‘. T. Sultonov zimmasiga yuklansin.